KIRJALLINEN KYSYMYS E-1517/99 esittäjä(t): Roberta Angelilli (UEN) komissiolle. Varojen käyttö maanjäristyksistä kärsineillä alueilla Marchessa ja Fabrianon kunnassa.



Virallinen lehti nro 203 E , 18/07/2000 s. 0006 - 0007



KIRJALLINEN KYSYMYS E-1517/99 esittäjä(t): Roberta Angelilli (UEN) komissiolle (1. syyskuuta 1999) Aihe: Varojen käyttö maanjäristyksistä kärsineillä alueilla Marchessa ja Fabrianon kunnassa Aluehallituksen 26. huhtikuuta tehdyllä päätöksellä nro 988, joka perustuu lain 61/98 7 §:ään Marchen alue on varannut osan uusien asuntojen rakentamiseen ja maanjäristyksessä tuhoutuneiden alueiden (mm. Campodonico, Belvedere, Cupo ja Vallina) jälleenrakentamiseen tarkoitetuista varoista parakkien pystyttämiseen. Niillä on tarkoitus korvata alueella nyt olevat kontit, joissa vieläkin asuu kodittomiksi jääneitä perheitä. Monet näistä ihmisistä eivät kuitenkaan halua parakkien pystyttämistä, koska niihin käytettävät varat otettaisiin maanjäristyksessä tuhoutuneiden tai vahingoittuneiden talojen jälleenrakentamiseen tarkoitetuista varoista, mikä viivästyttäisi näiden ihmisten paluuta normaalielämään. Myös ne, jotka ovat hyväksyneet parakit, olisivat mieluummin sijoittaneet varat varsinaiseen jälleenrakentamiseen. Varojen käyttäminen uusien asuntojen rakentamiseen ei sekään olisi oikea ratkaisu maanjäristysalueen asukkaille, jotka tahtoisivat palata mahdollisimman nopeasti omiin koteihinsa. 1. Katsooko komissio, että Italian valtion ensisijainen tehtävä on auttaa maanjäristysalueiden asukkaita jälleenrakentamaan omat kotinsa eikä suinkaan haaskata rahoja myöhemmin purettaviin parakkeihin? 2. Katsooko komissio, että sen tulisi pyytää asiasta vastaavia viranomaisia selvittämään myös miten näille alueille kansallisten määräysten mukaisesti kohdistettuja Euroopan yhteisöjen varoja on käytetty? 3. Voiko komissio ilmoittaa mikä on sen yleisnäkemys asiasta? Michel Barnierin komission puolesta antama vastaus (29. lokakuuta 1999) Komission 4. elokuuta 1998 tekemällä päätöksellä, jolla muutetaan Marchen alueella 5b-tavoitteen osana toteutettavia yhteisön rakenteellisia tukitoimia koskevan yhtenäisen ohjelma-asiakirjan (YOA) hyväksymisestä tehtyä päätöstä, Italian kansalliset viranomaiset ja komissio vahvistivat kyseiseen YOA:aan neljä uutta toimenpidekokonaisuutta, joilla pyritään edistämään vuoden 1997 maanjäristysalueiden jälleenrakentamista. Euroopan sosiaalirahastosta osarahoitettavan toimenpidekokonaisuuden tavoitteena on säilyttää, suojella ja hyödyntää koko maanjäristysalueen henkilö- ja ammattiresursseja. Maatalouden ohjaus- ja tukirahaston ohjausosastosta osarahoitettavan toimenpidekokonaisuuden tavoitteena on maatalousalan tuotantorakenteiden, maanviljelijöiden pääasiallisten asuintilojen ja maaseudun infrastruktuurin jälleenrakentaminen sekä maaseutukylien arkkitehtuuriperinnön kunnostaminen. Euroopan aluekehitysrahastosta rahoitetaan kahta toimenpidekokonaisuutta, joiden tavoitteena on toisaalta muiden kuin maatalousalan tuotantorakenteiden sekä pk-yrityksiin liittyvän infrastruktuurin jälleenrakentaminen ja toisaalta julkisen ja yksityisen arkkitehtuuriperinnön jälleenrakentaminen ja kunnostaminen (yhdennettyjä hankkeita). Tästä syystä järistyksessä tuhoutuneiden Marchen alueen osien käyttöön asetettuja rakennerahastovaroja ei voida käyttää parakkien rahoittamiseen. Komissio saa kumppanuuden osana säännöllisesti yksityiskohtaiset tiedot rakennerahastovarojen käytöstä muun muassa seurantakomiteoissa, joihin komissio osallistuu. Marchen alueen seurantakomitea kokoontui viimeksi 22. kesäkuuta 1999, jolloin esitettiin yksityiskohtainen selvitys maanjäristykseen liittyvien toimenpiteiden täytäntöönpanosta. Alueviranomaiset ovat vahvistaneet, että mahdollisten parakkien rakentamiseen käytettävät varat ovat kansallisia. Näin ollen jäsenvaltio päättää, kuinka nämä varat käytetään väestön tarpeiden täyttämiseksi parhaalla mahdollisella tavalla.